钦定古今图书集成/明伦汇编/家范典/第106卷 > 春秋四传 > 《登临河城赋》〈并序〉萧颖士
## 钦定古今图书集成/明伦汇编/家范典/第106卷 > 春秋四传 > 《登临河城赋》〈并序〉萧颖士

亡舅孝廉元君，才高位下，一命屈临河尉。寻遭风瘵，有加无瘳。忧悒迄逾一纪，故不复仕。而风标俊杰，文史清隽，则君所著《别传》详矣。舅于予有教授之恩，只词片字，皆资训诱。既而射策桂林，校书芸阁，首为知己名称，舅氏之力也。天宝元年秋八月，奉使求遗书于人间。越来月，届于临河之旧邑，览物增怀，泫然有赋。羊昙是日，独吟零落之篇；周翼终身，宁亡吐哺之爱。词曰：

“豋孤城兮，见河水之漫漫。”城有隍兮水有澜，欻翻覆
兮无端。俯崇墉兮心酸，心断绝兮河水之干。借如韩
伯怀恩，羊昙念昔，追北渚之曩饯，叹西剡之忽觌。曾
一顾而不忘，况仁深与密戚也。惟佩觿之弱岁，荷哲
舅之矜怜。枉月旦之殊品，超等夷而独偏。过虽小而
必诫，善无微而不甄。备润身之黼藻，闻染翰之蹄筌。
岂期文嗣作者，价参时贤。谬崑墟而比玉，滥蓬岛而
怀铅。匪舅德其焉尔，谅师资乎在焉。痛才高而位下，
悲道悠而运促。甫一命于兹城，蹇无媒兮窘束。傃层
飚而坠羽，陵永路而倾轴。悼晋竖之行深，哀秦良之
莫赎。昔自公而暇豫，陪作赋于兹楼。怀一纪以如昨，
怆今晨而独游。俯萧条之邑里，对零落之徂秋。旧馆
栖其在目。长川逝而不留。徒临风而挥涕。孰知夫四
望可以销忧者也。